text: Verdens største mobile havnekran er ankommet
  21 august 2019 kl. 12.32
  Onsdag formiddag er verdens største mobile kran ankommet til Esbjerg Havn. Kranen er længe ventet på en havn, der håndterer tonstunge kæmpevindmøller.
  Kranen af mærket Libherr er efter halvandet døgns sejlads fra Rostock onsdag formiddag ankommet til Esbjerg Havn, hvor den i fremtiden skal vise sin imponerende muskelstyrke.
  Den mobile kran er verdens største kran og kan løfte godt 300 ton og endnu mere, hvis den kobles sammen med en anden kran, som Esbjerg Havn allerede har i brug - hele 448 ton - i et løft.
  - Det er næsten som juleaften. Vi har ventet på den længe, og glæder os til at den kommer i brug her på havnen, fortæller Jesper Bank, salgsdirektør i Esbjerg Havn.
  Kranen vejer 800 ton, er 50 meter høj, og der findes kun 12 af samme slags i hele verden
  
  Åbner for nye muligheder 
  Det er særligt udviklingen inden for offshore-industrien, som kalder på den nye kran, fordi komponenterne til havvindmøllerne i Nordsøen bliver større og større.
  Men også andre industrier på havnen kan få glæde af kranen til håndtering af tungt maskin- og produktionsudstyr. 
  Esbjerg Havn har en godsomsætning på 4,5 mio. ton om året, 6000 skibsanløb og seks faste godsruter til 25 destinationer.
  